Üks Saksamaal valminud uurimus vaatles professionaalseid viiulimängijaid ja leidis, et nad kõik olid enne 21-st eluaastat 10 000 tundi pilli harjutanud. Kui arvestame, et viiulimängu alustatakse enamasti 6-aastaselt, siis teeb see aasta kohta keskmiselt 666 tundi. Ümardatult võib öelda, et need inimesed on pilli  harjutanud keskmiselt 2 tundi päevas 15 aasta jooksul. Kui aga arvestada seda, et lastel on ka aeg-ajalt muid tegemisi (näiteks käivad nad ju ka koolis!) ja harjutustunde jääb ka vahele, siis ilmselt tuleb neid tunde paljudel päevadel tunduvalt rohkem.